**E L Ő T E R J E S Z T É S**

**Szombathely Megyei Jogú Város Közgyűlésének 2024. október 22-i ülésére**

**Javaslat az új Szedreskert Bölcsődét érintő döntések meghozatalára**

Szombathely Megyei Jogú Város Közgyűlése (a továbbiakban: Közgyűlés) a 268/2021.(XII.16.) Kgy. sz. határozatával felhatalmazta a polgármestert, hogy az RRF-1.1.2-21 kódszámú „Bölcsődei nevelés fejlesztése” című felhívásra pályázatot nyújtson be új bölcsődei intézmény építésére.

Szombathely Megyei Jogú Város Önkormányzata (a továbbiakban: Önkormányzat) mint kedvezményezett, 2022. május 13-án támogatási szerződést kötött vissza nem térítendő támogatás nyújtására a Helyreállítási és Ellenállóképességi Eszköz keretén belül a Miniszterelnökség - Nemzeti Hatóság, mint támogató képviseletében a Magyar Államkincstárral az RRF-1.1.2-21-2021-00007 kódszámú „Új bölcsőde építése Szombathely Szentkirályi városrészen” című projekt megvalósítására. A projekt helyszíne a 11725 helyrajzi számú, természetben 9700 Szombathely, Szent István király u. 119. szám alatti ingatlan. A tervezői szerződés 2022. szeptember 16-án aláírásra került, a Közgyűlés a 418/2022. (XII.8.) Kgy. sz. határozatával elfogadta az új bölcsőde engedélyezési terveit és felkérte a polgármestert, hogy gondoskodjon a tervek engedélyező hatósághoz történő benyújtásáról, a kiviteli tervek elkészítéséről és a közbeszerzési eljárás lefolytatásáról. A közbeszerzési eljárás eredményes lezárását követően a kivitelezővel a vállalkozási szerződés 2023. november 13-án került aláírásra.

A projekt keretében az Önkormányzat a 9700 Szombathely, 11725 helyrajzi számú, természetben Szombathely, Szent István király u. 119. szám ingatlanon egy új, 40 férőhelyes bölcsődei intézményt valósít meg. Az új bölcsőde épületében kialakításra került 3 db bölcsődei csoportszoba, a csoportszobákhoz tartozó gyermekfürdők, öltözők, tálalókonyha, iroda és szociális helyiségek, a hozzájuk tartozó teraszok, tornaszoba. A bölcsődei intézmény belső, közforgalom elől elzárt – elkerített - területén belül valósult meg a bölcsőde épülete, a dolgozói parkolók és a játszóudvar. A közterületről megközelíthető területén pedig a szülői parkolók kerültek kivitelezésre.

A Szedreskert Bölcsődében létesült férőhelyek száma 40 db, az intézmény működéséhez 2024. december 1. napjától 11 fő létszám-előirányzat biztosítása szükséges, amelyből 9 fő szakmai létszám, 2 fő intézményüzemeltetési létszám állomány. A Szedreskert Bölcsőde 2025. évre vonatkozó, tervezett összes kiadása a személyi jellegű juttatásokkal és a működési és felhalmozási költségekkel együtt mindösszesen 105 000 000,- Ft. Ezen összeget a város 2025. évi költségvetésében biztosítani szükséges, azzal, hogy az Önkormányzat által igényelt normatíva a fenti összeget csökkenteni fogja.

A 2023. február 17. napján használatba vett Városligeti Bölcsőde, valamint az új Szedreskert Bölcsőde mosodával és főzőkonyhával nem rendelkezik, ezért az étkeztetéssel és szállítással összefüggő többletfeladatok ellátásához szükségessé válik 2024. december 1. napjától a Szombathelyi Egyesített Bölcsődei Intézmény létszámának bővítése 1 fő konyhai kisegítő státusszal, 2025. január 1. napjától 1 fő gépkocsivezető státusszal. A két újonnan létesítendő státusz tervezett személyi juttatás költsége 13 500 000,- Ft, amely összeget a 2025. évi költségvetésben szintén biztosítani szükséges.

A kivitelezési szerződésben rögzített teljesítési határidő 2024. november 15. napja, melyet követően kerülnek leszállításra a bölcsőde működéséhez szükséges eszközök és kerül sor a működéshez szükséges engedélyek beszerzésére.

A Szombathelyi Egyesített Bölcsődei Intézmény intézményvezetőjének nyilatkozata alapján az új bölcsőde várhatóan 2024. december 16. napjával kezdheti meg működését, tekintettel a Támogatási Szerződésben vállalt 2024. december 31-i projektzáró határidő teljesítésének szükségességére.

Fentiekre tekintettel szükséges a Szombathelyi Egyesített Bölcsődei Intézmény alapító okiratának, szakmai programjának szervezeti és működési szabályzatának módosítása, a Szedreskert Bölcsőde, mint új telephely bejegyzése és egyéb technikai jellegű módosítások vonatkozásában. Továbbá javaslom a Tisztelt Közgyűlésnek az Önkormányzat és a Szombathelyi Egyesített Bölcsődei Intézmény között 2021.11.30. napján megkötött, 2022.05.31. napján módosított vagyonkezelési szerződés módosítását, valamint az új Szedreskert Bölcsőde Szakmai programjának előterjesztés melléklete szerinti tartalommal történő elfogadását. Az elfogadott és módosításra kerülő dokumentumokat a Szedreskert Bölcsőde működési engedélyének kiadásához, a Vas Vármegyei Kormányhivatal Hatósági Főosztályához kell benyújtani.

A Szombathelyi Egyesített Bölcsődei Intézmény Módosító okirata, a módosításokkal egységes szerkezetbe foglalt Alapító okirata, módosított Szakmai programja, annak mellékletét képező Házirend és Megállapodás tervezet, az intézmény módosított Szervezeti és Működési Szabályzata, az új Szedreskert Bölcsőde Szakmai programja, valamint a módosított Vagyonkezelési Szerződés az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. október 11.**

**/: Dr. Nemény András:/**

**HATÁROZATI JAVASLAT**

**…/2024. (X.22.) Kgy. számú határozat**

1. Szombathely Megyei Jogú Város Közgyűlése a „Javaslat az új Szedreskert Bölcsődét érintő döntések meghozatalára” című előterjesztést megtárgyalta és egyetért az új Szedreskert Bölcsőde 2024. december 31-ig történő megnyitásával.

2. Szombathely Megyei Jogú Város Közgyűlése egyetért azzal, hogy Szombathelyi Egyesített Bölcsődei Intézmény létszám-előirányzata 2024. december 1. napjától 12 fővel – 9 fő szakmai létszám, 3 fő intézményüzemeltetési létszám-, 2025. január 1. napjától további 1 fő intézményüzemeltetési létszámmal növekedjen.

3. Szombathely Megyei Jogú Város Közgyűlése elhatározza, hogy a Szombathelyi Egyesített Bölcsődei Intézmény

részére 2025. évi működési kiadásaira 118 500 000,- Ft. összegű többlet költségvetési forrást biztosít.

4. Szombathely Megyei Jogú Város Közgyűlése a Szombathelyi Egyesített Bölcsődei Intézmény Módosító okiratát és a módosítással egységes szerkezetbe foglalt Alapító okiratát, Szervezeti Működési Szabályzatát az előterjesztés melléklete szerinti tartalommal jóváhagyja, és felhatalmazza a polgármestert a dokumentumok aláírására.

5. Szombathely Megyei Jogú Város Közgyűlése a Szombathelyi Egyesített Bölcsődei Intézmény módosított Szakmai programját, annak mellékletét képező Házirendet és Megállapodás tervezetet, valamint az új Szedreskert Bölcsőde Szakmai programját az előterjesztés melléklete szerinti tartalommal jóváhagyja, és felhatalmazza a polgármestert a dokumentumok aláírására.

6. Szombathely Megyei Jogú Város Közgyűlése Szombathely Megyei Jogú Város Önkormányzata és a Szombathelyi Egyesített Bölcsődei Intézmény között létrejött Vagyonkezelési szerződés módosítását az előterjesztés melléklete szerinti tartalommal jóváhagyja, és felhatalmazza a polgármestert a dokumentum aláírására.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, a Szombathelyi Egyesített Bölcsődei Intézmény intézményvezetője/

**Határidő:**

azonnal(1-2. pontok vonatkozásában)

2025. évi költségvetés (3. pont vonatkozásában)

2024.11.30. (4-5-6. pontok vonatkozásában)